Macina (Mali)

Macina (myös Ké Macina) on maalaiskunta, sen keskuskylä sekä Macinan piirin hallinnollinen keskus Ségoun alueella Malissa. Se sijaitsee Nigerjoen varrella 140 kilometriä Ségousta koilliseen. Kunnassa on 36 200 asukasta (vuonna 2009)

Macinan kunta rajoittuu pohjoisessa Macinan piirin Monimpebougoun, lännessä Kokry centren ja Kolongon, idässä Souleyen ja Saloban, etelässä Ségoun piirin Kamiandougoun ja koillisessa Moptin alueen Ténenkoun piirin Diafarabén kuntiin. Seutu kuuluu Sahelin vyöhykkeeseen. Pinnanmuodostukseltaan se on etupäässä jokivarren tasankoa.

Kuntaan kuuluu 22 kylää, joista yli puolet sijaitsee Nigerin varrella. Asukkaat ovat bambaroita, markoja, bozoja, somonoja, fulbeja ja diawandoja.

Tärkeimmät liikenneväylät ovat Nigerjoki sekä Macinan kautta kulkeva Ségoun ja Moptin välinen maantie. Seudun pääelinkeinot ovat maanviljely (bambarat ja markat), kalastus (bozot ja somonot) sekä karjanhoito (fulbet ja diawandot). Tärkein viljelykasvi on riisi. Lisäksi harjoitetaan keräilyä, käsityöammatteja ja kaupankäyntiä.

Kunnassa on kuusi alakoulua, yksi yläkoulu ja kaksi koraanikoulua. Terveyspalveluihin kuuluu poliklinikka ja kaksi terveyskeskusta.

Macina oli myös alueella 1400–1800-luvuilla sijainnut fulbevaltio, mutta se lienee saanut nimensä paikasta Ténenkoun Kékén kylän lähellä.

Lähteet

Macinan piiri
Malin kunnat